**Nagovor predsednika Državnega sveta Mitje Bervarja na srečanju avstrijske in slovenske Štajerske**

(Gornja Radgona, 27. avgust 2014)

Spoštovane gospe in gospodje, spoštovani gostitelji cenjeni prijatelji iz sosednje dežele avstrijske Štajerske, spoštovana poslanka gospa Mag. Dr.  Beatrix Karl, spoštovani poslanec g. Walter Rauch, gospod okrajni glavar avstrijske Štajerske gospod dr. Aleksander Majcan, spoštovani poslanci Državnega zbora RS, spoštovani župani iz obeh strani meje, dragi gostje

zelo sem počaščen, da lahko tako kot preteklo leto ponovno pozdravim današnje obsejemsko »vseštajersko«srečanje. Posebej me veseli, da postaja Pomurski sejem AGRA osrednja prepoznavna točka, kjer se lahko avstrijski in slovenski javnosti predstavijo rezultati dobrega sodelovanja. In vse skupaj nas lahko veseli, da je teh uspešnih projektov vsako leto več. Tako na kulturnem, športnem, okoljskem kot tudi na gospodarskem področju.

Z vstopom Slovenije v Evropsko unijo so odpadle še zadnje prepreke za intenzivno sodelovanje med deželama, ki sta bili zgodovinsko povezani skoraj tisoč let. Te zgodovinske povezave niso nikoli povsem zamrle in še vedno dajejo ton lokalnemu in regionalnemu čezmejnemu sodelovanju.

Vse to prinaša velike kulturne in gospodarske koristi na obeh straneh meje in dviguje kakovost življenja. Prav tako krepi regionalno identiteto in povečuje mednarodno prepoznavnost Štajerske kot unikatne blagovne znamke. Skupni projekti povezujejo najboljše znanje, veščine in spretnosti ljudi. Koristi čezmejnega sodelovanja so že vidne in lahko v prihodnje prispevajo k bolj **uravnoteženemu razvoju severovzhodne Slovenije in jugovzhodne Avstrije.**

**Spoštovani,**

star slovenski pregovor pravi, »da je dober sosed vreden več kot zlato«. Že izvedeni in še napovedani medregionalni projekti na področju ekologije, regionalnega razvoja in turizma potrjujejo dobro medsosedsko sodelovanje Pomurja in Avstrijske Štajerske. Vsem prisotnim, ki ste kakorkoli zaslužni za dosežene rezultate, iskreno čestitam. Naj bodo ti uspehi velika spodbuda za ambiciozno medosedsko razvojno naravnano sodelovanje tudi v prihodnje.

Hvala za pozornost.